Foilsiú an doiciméid aonair leasaithe tar éis mionleasú a fhormheas de bhun an dara fomhír d’Airteagal 53(2) de Rialachán (AE) Uimh. 1151/2012

(2022/C 234/09)

Tá an mionleasú sin formheasta ag an gCoimisiún Eorpach i gcomhréir leis an tríú fomhír d’Airteagal 6(2) de Rialachán Tarmligthe (AE) Uimh. 664/2014 ón gCoimisiún (1).

Is féidir an t-iarratas ar fhormheas an mhionleasaithe seo a fheiceáil i mbunachar sonraí e Ambrosia de chuid an Choimisiúin.

DOICIMÉAD AONAIR

“Farina di Neccio della Garfagnana”

Uimh AE: PDO-IT-0196-AM01 – 12.1.2022

STFC (x) TGFC ( )

1. Ainm

“Farina di Neccio della Garfagnana”

2. Ballstát nó tríú tír

An Iodáil

3. Tuairisc ar an táirge talmhaíochta nó ar an táirge bia

3.1. Cineál táirge

Aicme 1.6 – Torthaí, glasraí agus gránaigh, iad úr nó próiseáilte.

3.2. Tuairisc ar an táirge lena mbaineann an t-ainm in (1)

Ní úsáidtear an sonrúchán tionscnaimh faoi chosaint “Farina di Neccio della Garfagnana” ach le haghaidh plúr milis ó chnónna capaill a fhaightear ó chrainn cnó capaill (Castanea sativa Mill.) de na cineálacha a shainmhínítear i bpointe 3.3 thíos, a bhfuil a saintréithe le leagan ar thosca nádúrtha agus ar ghníomhaíocht an duine.

Sula gcuirfear STFC “Farina di Neccio della Garfagnana” ar an margadh, ní mór na saintréithe seo a leanas a bheith aige:

— méid gráin: mín faoin láimh agus blas mín air;

— cion taisligh uasta: 13 %;

— dath: féadfaidh sé a bheith idir bán agus dath an eabhair dhorcha;

— blas: milis lena ngabhann iarbhlas atá séimh ach beagáinín searbh;

— dea-bholadh: cnónna capaill.

3.3. Beatha (i gcás táirgí de bhunadh ainmhíoch amháin) agus amhábhair (i gcás táirgí próiseáilte amháin)

Déantar an plúr as cnónna de na cineálacha seo a leanas ón limistéar dá dtagraítear i bpointe 4 den doiciméad seo: Carpinese, Pontecosi, Mazzangaia, Pelorosa, Rossola, Verdola, Nerona agus Capannaccia, chomh maith leis na cineálacha cnónna capaill ó na limistéir tionscnaimh chéanna dá dtagraítear i bpointe 4 den doiciméad seo, ach le hainmneacha áitiúla amháin.

3.4. Céimeanna sonracha sa táirgeadh nach mór a thabhairt sa limistéar geografach sainithe

—

3.5. Sainrialacha maidir le sliseadh, grátáil, pacáistiú, etc. an táirge dá dtagraíonn an t-ainm cláraithe

Gach céim den táirgeadh, lena n-áirítear na cnónna capaill a shábháil sa gharraí agus iad a thriomú, an plúr a mhuilleáil agus a ullmhú lena ithe, ní mór é a dhéanamh sa limistéar geografach a shainítear i bpointe 4 thíos.

3.6. Sainrialacha i leith lipéadú an táirge dá dtagraíonn an t-ainm cláraithe

Ón 1 Nollaig ar aghaidh, déantar STFC “Farina di Neccio della Garfagnana” a mhargú i málaí séalaithe a dhéantar as ábhar de ghrád bia i gcomhréir leis na dlíthe atá i bhfeidhm, in-athchúrsáilte nó inmhúirínithe, a bhfuil bun cearnaithe orthu, atá ilsrathach, agus ciseal páipéir seachtrach orthu a bhfuil dath Pantone 4026 C air.

Is é 500 g agus 1 kg toilleadh na málaí, cé go n-úsáidtear málaí móra le haghaidh plúir nach bhfuil beartaithe a dhíol leis an bpobal i gcoitinne.

I dteannta na faisnéise sainordaithí a cheanglaítear leis an reachtaíocht maidir le lipéadú agus cur i láthair earraí bia, ní mór do gach aonad pacáistíochta na nithe seo a leanas a thaispeáint:

— lógó an tsonrúcháin, agus díreach ina dhiaidh sin, an fhoclaíocht “Denominazione Origine Protetta” nó an t-acrainm D.O.P. agus siombail STFC an Aontais Eorpaigh sa réimse radhairc céanna;

— ainm agus seoladh an phacáisteora.

Níor cheart an t-ainm STFC “Farina di Neccio della Garfagnana” a fhorlíonadh le haon aidiacht cháilitheach a thagraíonn dó, fiú má tá sé scartha go grafach.

Gan dochar don toirmeasc a leagtar amach sa mhír roimhe seo, ceadaítear tuairiscí faisnéiseacha amhail: “triomú mall”, “clochmhuilleáilte” nó “muileann uisce”;

— ceadaítear tagairtí d’ainmneacha cuideachta nó do thrádmharcanna príobháideacha, fad agus nach gcuireann siad an tomhaltóir ar míthreoir.

Lógó:

4. Sainiú gonta ar an limistéar geografach

Tá na bardais seo a leanas i gcúige Lucca sa limistéar geografach ina dtáirgtear “Farina di Neccio della Garfagnana”: Castelnuovo di Garfagnana; Castiglione Garfagnana; Pieve Fosciana; San Romano di Garfagnana; Sillano Giucugnano; Piazza al Serchio; Minucciano; Camporgiano; Careggine; Fosciandora; Molazzana; Vagli; Villa Collemandina; Gallicano; Borgo a Mozzano; Barga; Coreglia Antelminelli; Bagni di Lucca; Fabbriche di Vergemoli.

5. Nasc leis an limistéar geografach

5.1. Sainiúlacht an limistéir gheografaigh

Gan trácht ar láithreacht an daonra dhaonna agus diansaothrú an chrainn cnó capaill, is féidir cruthúnas ar nasc leis an limistéar a fháil i gcineál an chrainn féin mar speiceas foraoise.

Tríd is tríd, ní fhásann crainn cnó capaill ach i limistéir ina bhfuil ithir fhabhrach agus dálaí aeráide fabhracha. Is deacair crainn cnó capaill a thabhairt isteach i limistéir nua mura bhfásann siad ann i bhfiáin, fiú nuair a bhíonn dálaí na hithreach agus na haeráide cosúil leis na dálaí sna limistéir tionscnaimh.

Maidir le cúige Lucca agus Garfagnana go háirithe, cuirtear i dtábhacht le go leor doiciméad tionchar dearfach eacnamaíoch agus cothaithe na gcrann cnó capaill agus a gcuid torthaí ar dhaonraí áitiúla leis na cianta. Dá bhrí sin, tá dlúthnasc leis an gcrann forbartha ag daoine chun an leas is mó is féidir a bhaint as a chuid táirgí.

5.2. Sainiúlacht an táirge

Déantar STFC “Farina di Neccio della Garfagnana” as cineálacha cnónna capaill a mheastar a bheith róbheag do mhargadh na dtorthaí agus na nglasraí úra ach a bheith an-mhilis. Bíonn tionchar aige sin ar bhlas cnó capaill an táirge, atá milis le hiarbhlas atá séimh ach beagáinín searbh mar gheall ar an bpróiseas traidisiúnta triomaithe mhaill lena n-úsáidtear tine i dtriomadóirí tipiciúla “metati” atá suite sna garraithe ina bhfuil crainn cnó capaill. Baineann an dea-cháil leis an méid gráin mín a fhaightear trí chlochmhuilleáil a dhéantar go mall chun nach n-éireoidh an plúr róthe agus nach millfear é.

5.3. Nasc cúisíoch idir an limistéar geografach agus cáilíocht nó tréithe an táirge (i gcás STFC) nó cáilíocht shonrach, cáil nó saintréith eile an táirge (i gcás TGFC)

Ag féachaint do phlúr cnó capaill amháin, “Farina di Neccio della Garfagnana” sa chás seo, ba cheart a chur in iúl go raibh ar dhaoine le fada an lá foirgnimh bheaga a thógáil chun oibríochtaí próiseála a éascú, de dhroim na próiseála a éilítear leis an táirge. Dá bhrí sin, tá go leor struchtúr (“metati”) sa limistéar a úsáidtear chun na cnónna capaill a thriomú, agus chun iad a mhuilleáil. Meastar go raibh thart ar 5000 “metati” sa limistéar sainithe in 1950 agus go raibh thart ar 245 mhuileann ann in 1800.

Tá gnéithe ailtireachta agus struchtúrtha na bhfoirgneamh sin den chineál a fhágann go ndéanann an tsonraíocht táirge agus na rialacháin tógála bardasacha araon foráil dá gcaomhnú mar léirithe ar an gcultúr áitiúil agus mar chruthúnas ar an nasc leis an gcomhshaol.

Gné thábhachtach eile is ea a mhéid a bhfuil tionchar ag plúr cnó capaill ar bhia na háite. I measc na mias tipiciúil, tá poileanta plúir cnó capaill, “manafregoli” (plúr cnó capaill a réitítear le bainne), “castagnaccio” (cineál aráin leathan bácáilte a dhéantar as plúr cnó cócó, ola olóige, gallchnónna agus cnónna péine) agus rud a d’fhéadfaí a shainmhíniú mar arán limistéar Garfagnana, ar a dtugtar “neccio” agus a dhéantar as plúr, uisce agus salann.

Tagairt d’fhoilsiú na sonraíochta táirge

Tá fáil ar théacs comhdhlúite na sonraíochta táirge ar an suíomh gréasáin seo a leanas: http://www.politicheagricole.it/flex/cm/pages/ServeBLOB.php/L/IT/IDPagina/3335

Nó, tá fáil air freisin, de rogha air sin:

ar leathanach baile na hAireachta Talmhaíochta, Bia agus Beartais Foraoiseachta (www.politicheagricole.it) ach cliceáil ar “Qualità” (ar an taobh deas ag barr an scáileáin), agus ansin ar “Prodotti DOP IGP STG” (ar an taobh clé den scáileán) agus, ar deireadh, ar “Disciplinari di Produzione all’esame dell’UE”.

(1) IO L 179, 19.6.2014, lch. 17.